ตลาดหุ้นเอเชียทะยานขึ้นเช้านี้ หลังภาคบริการสหรัฐขยายตัวสดใส
รายงานตลาดหุ้นเอเชียปรับตัวเพิ่มขึ้นในช่วงเช้าวันนี้ ขานรับภาคบริการสหรัฐขยายตัวในเดือนก.ค.
6 ส.ค. 2558

สำนักข่าวอินโฟเควสท์ รายงานตลาดหุ้นเอเชียปรับตัวเพิ่มขึ้นในช่วงเช้าวันนี้ ขานรับภาคบริการสหรัฐขยายตัวในเดือนก.ค.
ดัชนี MSCI Asia Pacific เพิ่มขึ้น 0.4% แตะ 141.64 จุด เมื่อเวลาประมาณ 9.00 น.ตามเวลาโตเกียว
ดัชนี NIKKEI 225 ตลาดหุ้นญี่ปุ่นเปิดวันนี้ที่ 20,768.77 จุด เพิ่มขึ้น 154.71 จุด, ดัชนี SSE Composite ตลาดหุ้นจีนเปิดวันนี้ที่ 3,625.50 จุด ลดลง 69.07 จุด, ดัชนี HSI ตลาดหุ้นฮ่องกงเปิดวันนี้ที่ 24,527.74 จุด เพิ่มขึ้น 13.58 จุด, ดัชนี TAIEX ตลาดหุ้นไต้หวันเปิดวันนี้ที่ 8,564.55 จุด เพิ่มขึ้น 22.28 จุด, ดัชนี KOSPI ตลาดหุ้นเกาหลีใต้เปิดวันนี้ที่ 2,037.26 จุด เพิ่มขึ้น 7.50 จุด, ดัชนี FTSE STI ตลาดหุ้นสิงคโปร์เปิดวันนี้ที่ 3,194.39 จุด เพิ่มขึ้น 3.00 จุด และดัชนี FBMKLCI ตลาดหุ้นมาเลเซียเปิดวันนี้ที่ 1,720.85 จุด ลดลง 4.71 จุด
ดัชนีภาคบริการของสถาบันจัดการด้านอุปทานของสหรัฐ (ISM) อยู่ที่ระดับ 60.3 ในเดือนก.ค. เพิ่มขึ้นจากระดับ 56.0 ในเดือนมิ.ย. โดยได้แรงหนุนจากการขยายตัวของการจ้างงาน การส่งออก และคำสั่งซื้อใหม่
ขณะที่มาร์กิต ซึ่งเป็นบริษัทสำรวจข้อมูลทางการเงิน เปิดเผยว่า ดัชนีผู้จัดการฝ่ายจัดซื้อ (PMI) ขั้นสุดท้ายสำหรับภาคบริการของสหรัฐ ดีดตัวขึ้นสู่ระดับ 55.7 ในเดือนก.ค. จากตัวเลขเบื้องต้นที่ 55.2 โดยได้แรงหนุนจากการขยายตัวในการจ้างงานและธุรกิจใหม่